The One (ელტონ ჯონის ალბომი)
The One — ელტონ ჯონის 23-ე სტუდიური ალბომი. იგი გამოვიდა 1992 წელს. დისკი გამოსცეს ლეიბლებმა MCA Records და Rocket Records. ალბომის პროდიუსერია კრის თომასი. გარეკანის დიზაინის ავტორია ჯანი ვერსაჩე. The One ბრიტანეთში სამი კვირის მანძილზე ჩარტის მეორე პოზიციაზე იმყოფებოდა და პირველ ადგილზე არ მოხვედრილა. მიუხედავად ამისა, აშშ-ში იგი იყო მუსიკოსის ყველაზე გაყიდვადი ალბომი 1975 წლის შემდეგ. ალბომზე მუშაობისას ელტონ ჯონმა ითანამშრომლა სხვადასხვა მუსიკოსთან. „Runaway Train“-ში ჟღერს ერიკ კლეპტონის ვოკალი. დევიდ გილმორი უკრავს სიმღერაში „Understanding Women“. ჯონის ყოფილი დრამერი, ნაიჯელ ოლსონი და ვოკალისტი კიკი დი, აგრეთვე გიტარისტი დეივი ჯონსტონი რამდენიმე სიმღერაში მონაწილეობენ. The One იყო ელტონ ჯონის ალკოჰოლის, ბულიმიისა და ნარკოტიკებისგან 1991 წელს რეაბილიტაციის შემდგომ ჩაწერილი პირველი ალბომი. ეს არის მისი უკანასკნელი სტუდიური ალბომი, რომელზეც ჟღერს ციფრული ფორტეპიანო Roland RD-1000. მოგვიანებით მუსიკოსმა დაიწყო Yamaha Disklavier-ის გამოყენება. RIAA-ს მიერ აშშ-ში ალბომს მიენიჭა ორმაგი პლატინის სტატუსი.